text: ¶Vanden valschen Machamet.
  Machamet der Sarachenen apostel, is wel een vanden .ix. quaetsten gerekent, wantmen leest in gheenen scriften van niemant die so veel quaets der heyliger kercken gedaen heeft, ende so veel sielen verleyt heuet als dese machamet, so mach hi weel gerekent sijn onder die quaetsten, want een siel is beter dan al die lichamen der werelt. Dese machamet was gecomen vanden geslachte van Ismahel Abrahams bastaert soen die een aenbeder was der afgoden. Dese machamet was geboren in een dorp geheten Ytrarip byder stadt van Mecha, en zijn vader heete Adalam, ende zijn moeder Em-ma de dochter van Hayp. Dese machamet in zijn ioncheyt was groot van wasse, ende om dat hy arm was, so dreef hi die camelen, die in vreemde landen om comenschap gingen. so dat hi namels ooc een rijck coopman wert. Ende hi dede comenschap metten kersten ende Ioden biden lande van Egipten. Op een tijt quam hi int landt van Corosaym daer die princesse vanden lande een weduwe was ende sonder man, die haer seer verwonde van die costleijcke specerie die machamet brochte, ende si sprack met hem. Doe wrachte hi met sijnder touerien ende hi seyde totter princesse cadiga dat hi was die selue messias die den Ioden ghelooft was, nochtans was hi een arm catiuich mensce, ende een vuyl dronckaert want hi was besiect, ende had die vallende siecte, so dat hi dicwil onuersiens ter eerden storte. Mer niet te min, hi sprack so properlijc metter princesse Cadiga die van sijnder kettiuicheyt niet en wist, want si meende dat in hem verborghen had gheweest dye godlijcke cracht, ende so wert hi prince van dien lande door zijn practijcke. Ende dicwil viel hi eerden van sijn siecte. Dit siende zijn vrouwe Cadiga wert bedroeft dat si so onreynen besiecten man hadde genomen, mer hy ontgaft haer met schonen woorden ende seyde. Ic ben een mensche van vleesch en bloede, ende die archangel Gabriel comt zomtijts met mi spreken, en dan can ic die claerheyt nyet verdragen, ende dan val ic ter eerden. Dese valsche machamet bestont te regneren nade geboorte ons heren .vi.C.xxvi, bi keyser Herclius tijden, dye coninc. Cosdras versloech, ende verderf sinen toorne den hy gemaect had van siluer ende gout in die eere der afgoden, so dat die duuelen sijn afgoden niet meer beschermen en mochten.  Hier teghen verwecte die duuel in dien tijden den ongheleerden valschen propheet Machamet, die een anbeder der afgoden was, ende eerde die afgoddinne Venus, ende want den vrijdach is gheheten na Venus in latijn, daerom is den vrijdach der Sarasinen ende Machameten sondach, ofte heylich dach. Dese machamet bedroech ontallijke veel menschen met sijn luegenen ende boevrijen. Ende al die vrouwen ende mannen van Arabien meenden, dat alle die geboden die hi den volcke gaf dat hi die ontfangen hadde vanden archangel Gabriel 
  ¶ In den tijden wasser een clerck te rome die daer een beneficie begheerde, daer hi niet toecomen en mochte, dyes hi gram wert, ende vertrack ouer zee ende hi quam bi Machamet, die hem leerde veel scrifturen, ende hi geloofde hem groot te maken onder dat volck. Ende die clerck had een witte duue gheleert so wanneer dat machamet predicte so quam de duue op machamets schouweren ghevloegen, ende stack haren beck in sijn oore, ende adt daer terwe wt gelijc si ghewoen was te doen. dan seyde hi den volcke dattet die heylige gheest was de hem instorte dat woort dat hi hen lieden seyde. Ende daer was ooc een os dye wt sinen handen plach te eten, ende als hi den volcke nieuwe gheboden wilde geuen, so screef hi die in een tafel ende bant die den osse an den hals, ende als de osse dan machamet hoorde spreken, so quam hi ghelopen door al dat volc ende brocht die voor sinen meester, dan seyde machamet dat die gheboden van god gesonden waren. Oock wasser een Sergius gheheten die leerde machamet dat oude ende nieuwe testament. Ende om dat de kersten bidden oostwaert, ende die Ioden westwaert, so geboodt  hi sinen volck te bidden zuytwert. Ende van doen voort anbaden si die goddinne Venus, ende hi maecte den vrijdach na Venus haren sondach. Aldus heeft hy seer veel landen ende volcx verleyt met sijnder valscher leringhen ende loegenen, die wel bi .ix.C. iaren in dolingen hebben gheweest buyten den wech des eeuangelien ende noch bliuen, daerom ist te sorghen datter menich hondert .m. door hem buyten den enghen wech blijuen, waer af int euangelic staet. Den wech is enge die daer leyt totten leuen, ende luttel wandelen door hem